
NCC ako novinka v portfóliu Seyfor. IT spoločnosť sa spája so slovenským lídrom v oblasti softvéru pre lízingové spoločnosti. Akvizíciou posilní svoju pozíciu na stredoeurópskom trhu


Bratislava, 3. december 2024: Spoločnosť Seyfor, jeden z najväčších európskych dodávateľov ICT riešení, oznámila akvizíciu 100-percentného podielu v spoločnosti NCC a. s (NCC). Tá je jednotkou na slovenskom trhu v softvérových riešeniach pre lízingové spoločnosti. Táto strategická akvizícia posilňuje pozíciu Seyforu na stredoeurópskom trhu a otvára tak spoločnosti nové príležitosti na rozvoj digitálnych riešení v segmente lízingu a úverov. Seyfor zároveň rozširuje svoj tím o ďalších špičkových IT špecialistov.
Spoločnosť NCC sa dlhodobo špecializuje na vývoj softvéru pre spoločnosti poskytujúce finančný leasing, operatívny lízing a úvery. Softvér pokrýva celý životný cyklus od starostlivosti o zákazníka po správu lízingovej zmluvy. Silnú pozíciu spoločnosti v tomto segmente demonštruje fakt, že medzi jej zákazníkov patria hlavní hráči na slovenského trhu. Kľúčovým produktom NCC je vlastný informačný systém LeasIt!. Ide o komplexný nástroj na vedenie agendy lízingových spoločností.

Seyfor akvizíciou spoločnosti NCC významne posilňuje svoju pozíciu na slovenskom trhu lízingových spoločností a získava tu majoritný podiel. Rozšírenie zákazníckeho portfólia otvára Seyforu nové možnosti aj v ďalších oblastiach podnikania. Zároveň obohacuje svoj tím o ďalších skúsených odborníkov v oblasti softvérových riešení. Komplexné prínosy začlenenia NCC do skupiny Seyfor sa premietnu aj do posilnenia pozície na českom a na ďalších európskych trhoch. Akvizícia je v súlade s globálnymi ambíciami spoločnosti, ktorá sa chce stať lídrom v širokom spektre vyspelých digitálnych platforiem pre firmy všetkých veľkostí.

„Akvizícia NCC ďalej akceleruje našu expanziu na nové trhy. Spojenie know-how oboch spoločností je efektívnym nástrojom pre ďalší posun celej našej divízie Enterprise & Public na novú úroveň. Rozširujeme portfólio našich IT riešení pre lízingové spoločnosti, ktoré doposiaľ stáli predovšetkým na softvéri OneCore a na podnikovom systéme Incadea.dms vyvíjanom našou ďalšou partnerskou spoločnosťou. Spojením s NCC zaraďujeme medzi klientov našej skupiny množstvo významných slovenských spoločností podnikajúcich v oblasti lízingu a úverov. Spoločnými silami budeme môcť vyvíjať nové inovatívne produkty, ktoré budú zodpovedať všetkým potrebám našich zákazníkov,“ uviedol k akvizícii Martin Cígler, zakladateľ a CEO Seyforu. Medzi najväčších zákazníkov spoločnosti Seyfor podnikajúcich v tomto odbore teraz patrí, napríklad UniCredit Leasing CZ a SK, Business Lease Group alebo Slovenská sporiteľňa.

Výšku transakcie ohodnocuje NCC na milióny eur. Spoločnosť bude ďalej podnikať pod svojim menom. Juraj Starzl, jeden z jej zakladateľov, zostáva na pozícii CEO spoločnosti NCC a bude sa naďalej podieľať na rozvoji spoločných aktivít a produktov. „Spojenie so Seyforom, ktorý dodáva svoje softvérové ​​riešenia do celého sveta, nám otvára úplne nové možnosti. Získavame podporu a zázemie silného európskeho tímu odborníkov, vďaka ktorému budeme môcť ďalej vylepšovať a rozširovať ponuku našich služieb a riešení. Verím, že integrácia nám umožní nielen ďalšie zvyšovanie kvality našich služieb a riešení, ale do budúcnosti aj rozšírenie produktového portfólia,“ dopĺňa Juraj Starzl, zakladateľ NCC a. s.




O spoločnosti SEYFOR  
Seyfor, a. s. sa radí k veľkým európskym dodávateľom ICT riešení. Spoločnosť má cez 1 700 zamestnancov a celosvetovo obsluhuje zákazníkov v 38 štátoch. Dlhodobo patrí k najrýchlejšie rastúcim IT spoločnostiam v regióne. S obratom presahujúcim 163 miliónov eur je najväčším výrobcom účtovníckych, ERP, mzdových a personálnych systémov v Českej republike a je významným dodávateľom na mieru pripravovaných IT riešení z oblasti ERP, CRM, cyber security či dátovej analytiky pre veľké spoločnosti a štátnu správu. Hlavným technologickým partnerom Seyforu je spoločnosť Microsoft. Spoločnosť Seyfor uskutočnila v posledných rokoch desiatky významných akvizícií IT firiem v Českej republike, na Slovensku a tiež na Balkáne. Ovládajúcimi vlastníkmi spoločnosti sú slovenská private equity spoločnosť Sandberg Capital a český podnikateľ Martin Cígler. Firma bola založená v roku 1990 ako Cígler Software, v rokoch 2017–2022 pôsobila pod značkou Solitea.

O NCC a.s.:   
Spoločnosť NCC a.s. je na Slovensku lídrom v oblasti vývoja lízingového softvéru. Od svojho založenia v roku 1992 neustále v tomto odvetví posilňuje. Medzi jej zákazníkov patria najväčšie slovenské spoločnosti podnikajúce v danom odbore. Medzi kľúčové produkty NCC a.s. patrí informačný systém LeasIt, komplexný nástroj na vedenie agendy lízingových spoločností, a veľmi flexibilný integrovaný podnikový systém Navision použiteľný na všetkých úrovniach.

